### Beslutningstema

I denne sag gennemføres en temadrøftelse om et administrationsgrundlag for Grøn Pulje vedrørende vedvarende energiprojekter.

### Historik

På Klima-, Vækst-, og Udviklingsudvalgsmødet den 8. april 2024 blev der foretaget en drøftelse af mulighederne for anvendelsen af de Grøn Pulje-midler, der vil tilfalde Tønder Kommune i forbindelse med etablering af de 20 VE projekter, der pt. er i planlægning. Drøftelserne fra mødet danner grundlag for det administrationsgrundlag, der er udarbejdet til godkendelse i denne sag.

Finn Henriksen 1. juli 2024 er der indført ændringer i VE-loven for den del, der omhandler regler for VE-ordningerne. Hensigten men ændringerne er at gøre VE-ordningerne mere attraktive for de områder, hvor anlæggene opstilles. For Grøn Pulje-ordningen betyder det:

* En forøgelse af satser på 150 pct:
  + Vindmøller på land: 313.000 kr./MW landvind
  + Solceller: 125.000 kr./MW sol

* Mulighed for ratebetaling med min. 900.000. kr. årligt - maksimalt 7 år.
* Mulighed for deling mellem kommuner
* Allokeringsfrist forlænget til 5 år

Midlerne skal indbetales af VE-opstillere som et engangsbeløb.

### Sagsfremstilling

Grøn Pulje er forankret i Energistyrelsen.  Det er den enkelte Kommune, der administrerer midlerne, og midlerne kan anvendes bredt til kommunale tiltag. Betalingen af midlerne skal ske direkte fra opstiller til kommunen som en engangsbetaling efter nettilslutning. Formålet med Grøn Pulje er således at give Kommunalbestyrelsen mulighed for at støtte kommunale tiltag med en pulje finansieret af midler fra VE-projekter.

Der er for nuværende ansøgt om etablering af ca. 520 MW for vindmøller og ca. 1430 MW for solcelleanlæg med de aktuelle VE-projekter i planlægning i Tønder Kommune. Ved fuld udbygning kan det omregnes til en samlet engangsindtægt til Grøn Pulje på i alt:

ca. 162,8 mio. kr. for vindmøller
ca. 167,5 mio. kr. for solcelleanlæg

Puljemidlerne skal uddeles som projektmidler og rettes mod almennyttige formål.

Kommunerne er pålagt at udarbejde et administrationsgrundlag til udmøntningen af Grøn Pulje, hvor det bl.a. fremgå hvilke kriterier, Kommunalbestyrelsen lægger vægt på, når midlerne fra puljen skal udmøntes. I det fremsatte administrationsgrundlag fremgår bl.a., at følgende Kriterier vil blive vægtet højt for en projektansøgning til midler fra Grøn Pulje:

* At projektet understøtter Tønder Kommunes Visions- og Strategiplan
* At projektet understøtter områdeudviklingsplaner/lokale udviklingsplaner
* At der er fokus på større tiltag – større anlægs/udviklingsprojekter, som giver større værdi over tid
* At projektet bidrager til den grønne omstilling
* At projektet er en samling af mindre projektideer fra forskellige aktører, der er samlet til en større helhed
* At projektet er til gavn for en bred målgruppe. Der gives ikke erhvervsstøtte.
* At projektet flugter med de indsatser, der arbejdes for i Foreningen Bæredygtig Fremtid

Der er fokus på, at midlerne i Grøn Pulje kommer hele kommunens geografi til gavn.

Det fremgår også af administrationsgrundlaget, at 92 pct. af midlerne fra det enkelte anlæg anvendes direkte som puljemidler. De resterende 8 pct. afsættes til den løbende udmøntning og administration af Grøn Pulje.

Der vil blive afviklet ansøgningsrunder to gange årligt, hvor puljemidlerne kan søges. Der lægges op til, at man udarbejder projekter inden for følgende overordnede fokustemaer: Mobilitet, Energi, Klimasikring, Natur, Innovation, Byudvikling samt Kultur og Turisme.

For at løfte administrationsprocesserne vedr. udmøntningen af Tønder Kommunes Grøn Pulje-midler, lægges der op til, at der etableres en organisering i forvaltningen, der kan understøtte arbejdet med ansøgnings- og udmøntningsprocesser vedr. projekter af forskellig karakter.

Administration af Grøn Pulje omfatter blandt andet:
- projektledelse og tværgående koordinering
- Indkaldelse af ansøgninger
- Afholdelse af borgermøder og afvikling af borgerrettede processer
- Projektudvikling sammen med lokale ansøgere og evt. faglige eksperter
- Behandling af ansøgninger, herunder afklaring af lovgivningsmæssige aspekter
- Tildeling af tilsagn om tilskud
- Administration af puljemidler for de enkelte VE-projekter
- Dokumentation for gennemførelse af projekter

### Økonomi

Der forventes en samlet Grøn pulje på ca. 330,3 mio. kr. ved realisering af alle aktuelle VE-anlæg i planlægning.

### Lovgrundlag

VE-loven

### Indstilling Fagchefen for Klima, Plan og Udvikling indstiller,

at udkast til administrationsgrundlag for Grøn Pulje drøftes med henblik på godkendes på et kommende møde.

### Beslutning

Administrationsgrundlaget tilrettes med de faldne bemærkninger.

Der planlægges en temadrøftelse for Kommunalbestyrelsen.